PedageesMag ons in 2012 streef daarna om duidelik en eenvoudig in ons taal te kommunikeer! Em.Prof. Carl van Heerden (destyds van die Departement Afrikaans en Nederlands, Universiteit van die Oranje-Vrystaat) het in 1980 beweer: “‘n Dosent wat sy vak ken, kan sy kennis in maklike taal aan sy studente oordra.” In Pedagees – die taal van ingewydes in die Landmaniakale Opvoedkunde – sou dít so geklink het: “In die eksistensiële toestand van die op-hoogte-wees met die vakinhoudelike substansie en algemeen-didaktiese en vakdidaktiese metodologieë, is die opvoerder-in-aksie normalitêr in staat tot simplistiese-maar-effektiewe interpersoonlike kenbaar- en herkenbaarmaking van hierdie substansies en metodes aan die op-weg-na-vakvolwassenheid-synde vakgeïnteresseerde opvoedeling van adolessente ouderdom.” Oorspronklik gepubliseer in die boek Kwinksinnig: Taalskertse deur Johan Combrink met illustrasies deur Piet Grobler. Uitgewers: Tafelberg, 1998